“สมคิด” เชื่อไม่เกิดสงครามค่าเงินหลังเงินหยวนอ่อนค่าต่อเนื่อง
"สมคิด จาตุศรีพิทักษ์" เชื่อไม่เกิดสงครามค่าเงินหลังเงินหยวนอ่อนค่าต่อเนื่อง ยันคลัง-ธปท.รับมือได้ มองพื้นฐานเศรษฐกิจไทยแข็งแกร่ง
8 ม.ค. 2559

นายสมคิด จาตุศรีพิทักษ์ รองนายกรัฐมนตรี เชื่อว่าไม่เกิดสงครามค่าเงิน หลังค่าเงินหยวนอ่อนค่าต่อเนื่อง ซึ่งเรื่องนี้ได้ฝาก รมว.คลัง และ ผู้ว่าธนาคารแห่งประเทศไทย (ธปท.) ดูแล เชื่อว่าไม่น่ามีปัญหา ซึ่งทางผู้ว่าธปท.ดูแลในเรื่องอัตราแลกเปลี่ยนเป็นอย่างดี ดังนั้นไม่ต้องกังวล อีกทั้งพื้นฐานเศรษฐกิจของไทยมีความแข็งแกร่ง
“เรื่องของจีน อาจจะก่อให้เกิดความผันผวนทางการเงินบ้างในตลาดโลก แต่เมืองไทยยังมีความแข็งแกร่งอยู่ ไม่ต้องห่วง และฐานะทางเศรษฐกิจของไทยด้วย รัฐบาลเตรียมรับมือไว้เรียบร้อย ผมบอกคุณอภิศักดิ์ มา 3-4 วันก่อนแล้วให้ดูแลให้ดี ร่วมกับแบงก์ชาติ เพราะฉะนั้นไม่ต้องกังวล ผมคิดว่าเมืองไทยจะไม่มีปัญหาอะไรทั้งสิ้น ส่วนค่าเงิน ผู้ว่าฯดูแลอยู่แล้ว รู้ว่าระดับไหนเหมาะกับเศรษฐกิจไทย และระดับไหนที่จะทำให้ประเทศไทยไปได้ ดังนั้นไม่ต้องกังวล” นายสมคิด กล่าว